als_Latn dik_Latn sag_Latn
Kryeministri i Republikës së Kosovës, Isa Mustafa, dje bëri të ditur se tashmë ministri për Komunitete dhe Kthim, Aleksandar Jabllanoviq nuk do të jetë pjesë e kabinetit qeveritar. Kjo për shkakun e deklaratave të tij dhënë kohë më parë, me të cilat i lëndoi nënat gjakovare.
Pavarësisht se Jabllanoviqi vjen nga Lista Serbe, e cila është pjesë e qeverisë, sipas analistit Muharrem Nitaj, kjo nuk e rrezikon koalicionin qeverisës.
Ai vlerëson se veprimi i Kryeministrit është bërë në konsultim me Listën Serbe, dhe rrjedhimisht nuk ka qenë vendim i njëanshëm, por i dakorduar mirë mes tyre.
“Nuk e besoj se largimi, dorëheqja apo shkarkimi i Jabllanoviqit është bërë pa një konsultë paraprake, e cila e pamundëson Listën Serbe të dalë nga qeveria. Vendimi nuk ka qenë i njëanshëm, por i dakorduar edhe me Listën Serbe apo me padronët e tyre”, tha Nitaj.
Largimin e Jabllanoviqit, Nitaj nuk e sheh si rrezik për koalicionin qeverisës. Janë proceset tjera për të cilat ai thotë se mund ta rrezikojë këtë qeveri.
“Nuk shoh asnjë rrezik për koalicionin, për shkak të Jabllanoviqit, edhe sikur Lista Serbe të dalë që nesër nga qeveria. Koalicionin e rrezikojnë procese të tjera”, vlerëson Nitaj.
Largimi i Jabllanoviqit nga qeveria e plotëson vetëm njërën nga kërkesat mbi bazën e të cilave u mbajtën protestat e 24 dhe 27 janarit – shkarkimi i Jabllanoviqit dhe kthimi i Trepçës si ndërmarrje publike.
Megjithatë, Nitaj vlerëson se çështjen e Trepçës opozita duhet të zgjidhë përmes rrugëve institucionale.
“Çështja e Trepçës është më e komplikuar dhe opozita nuk mund të imponojë asnjë zgjidhje nga rruga. Prandaj unë kujtoj se opozita këtë çështje duhet ta adresojë në rrugë institucionale”, tha Nitaj.
Nëse protestat patën sukses për largimin e Jabllanoviqit nga qeveria, Nitaj thotë se kjo nuk do të thotë që edhe protestat për Trepçën mund të rezultojnë të tilla.
“Nëse aktivizmi qytetar doli i suksesshëm në rastin e Jabllanoviqit, kjo nuk do të thotë se mund të dalë edhe në rastin e Trepçës”, deklaroi Nitaj.
Nën kërkesat për shkarkimin e Jabllanoviqt dhe për kthimin e Trepçës si ndërmarrje publike Lëvizja Vetëvendosje, me përkrahjen edhe të partive politike opozitare AAK dhe NISMA, më 24 janar organizuan protestë para objektit të qeverisë.
Protesta e kësaj date kaloi e qetë deri në çastet e fundit, ku disa protestues filluar ta gjuajnë me gurë objektin e qeverisë, më ç’ rast thyen disa prej xhamave të objektit. Nuk pati ndërhyrje të madhe të policisë.
Por jo kaq lehtë kaloi protesta e 27 janarit. Ajo doli nga kontrolli qysh në çerekun e parë të saj.
Protestuesit kërkuan nga policia që t’i largojë rrethojat e hekurta, të cilat i kishte vendosur në një perimetër të caktuar përtej rrethojave të oborrit të qeverisë.
Ultimatumi 15-minutësh i protestuesve ndaj policisë, kjo e fundit nuk e zbatoi. Protestuesit provuan ta largojnë vetë barrikadën. Kjo bëri që policia të ndërhyjë. Përleshja mes protestuesve dhe policisë zgjati rreth 5 orë. Pati shumë të lënduar edhe nga pjesëtarët e policisë, por edhe nga protestuesit.
Lëvizja Vetëvendosje së bashku me dy partitë politike opozitare AAK dhe Nisma patën paralajmëruar protestë edhe për 3 shkurt para objektit të qeverisë. Por kjo u anulua në çastet e fundit, pasi që Kryeministri Isa Mustafa njoftoi se ministri për Komunitete dhe Kthim, Aleksandar Jabllanoviq nuk është më pjesë e kabinetit qeveritar.
Vetëvendosje shtyu disa herë konferencën për media, me arsyetimin se Kryeministri kishte paralajmëruar konferencë për media, në të cilën thuhej se do ta jepte verdiktim për Jabllanoviqin.
Pasi ndodhi largimi i tij nga qeveria, Vetëvendosje e shtyu protestën për kohë të pacaktuar.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn